Ma ei tea, kas selliseid ametimehi on ka olemas, kes korstnaid ei pühi,  vaid ainult lõõre puhastavad? No tegelikult oskan ma korstent ka pühkida kui vaja, kunagi olen seda teinud ka. Aga eile sai võetud ette lõõride puhastamise töö, kuna pliit enam ei tahtnud tõmmata ja elu kippus muutuma sarnaseks suitsusaunaga. Ei, mul ei olnud lõõrid puhastamata, alles septembris sai see töö ette võetud ja tavapäraselt ma puhastan neid nagunii kaks korda aastas vähemalt. Viga on selles, et too peremees, kes selle maja ehitas, on teinud hirmpika slepe ja keerulised lõõrikäigud, mis ruttu ära  tahmavad. Olgu öeldud, et meil on kolm ahju ja pliit, kõik ühe korstna peal. Rahvas räägib, et vanaperemees ehitas kõigepealt oma pliidi-ahjud ja siis alles läks pottsepaks õppima. Külapeal tuntud ja hinnatud pottsepp ta oma eluajal oligi.